Cuarte partide di campionât e tierce vitorie, salacôr chê plui biele. L’Udin a Rome al vinç cuintri de Lazio parcè che al met dongje personalitât, zûc, caratar e ancje un tic di cinisim. Tal prin timp l’arbul di Nadâl cun Muriel te spice al palese une biele compatece: sierât daûr e te fasse mezane par rompi lis iniziativis dai aversaris e imberdeâ Klose cun Danilo e Heurteux; elastic su lis corsiis laterâls par creâ cun velocitât cualchi pericul des bandis di Marchetti.
Il puartîr de Lazio nol à nuie ce fâ pe prime metât dal prin timp, maal minût numar 22 la sô puarte e ven sierade di Novaretti suntun tîr di Muriel e po, al minût numar 26, al ven batût de conclusion di Thereau, che al met in puarte il balon saurît servît di Wiedmer ispirât dai disvilups di un numar di Muriel, pardabon in serade sì.
La reazion dai parons di cjase si le viôt dome intal ultin, prime de polse, ma no rive a cambiâ il risultât parziâl a pro de scuadre furlane.
Tal secont timp l’Udin, che al veve za mudât scheme dopo de sostituzion di Muriel cun Bruno Fernandes dal 4-3-2-1 al 4-2-3-1, si cjate a vê a ce fâ cuntun atac laziâl che si zove de zonte di Djordjevic e al rive a tignî bot cence masse fastidis. Al rive ancje il moment de jentrade tal cjamp (al puest di Thereau) di Di Natale, che cemût che si saveve za prime de trasfierte a Rome, nol jere tra i undis titolârs di Stramaccioni, e Totò al fâs pesâ la sô esperience e la difese laziâl e scuen stâ in vuaite ancje se l’atacant blanc e neri nol rive a vê masse balons di zuiâ.
Plui indenant l’Udin al zonte un om ae linie difensive – Nicola Belmonte al puest di Bruno Fernandes – cun chê di rinfuartî ancjemò di plui lis bariduris cuintri dai atacs disperâts dai laziâi, che però a rivin a imbastî dome un pâr di ocasions guviernadis ben dal atent Karnezis. Cussì e finìs un a zero e l’Udin si place di bessole in tierce posizion.
fur_Latn fur_Latn fur_Latn fur_Latn fur_Latn